RBF วิ่งฉิว 5% รับ อย.ไฟเขียวปลูก-สกัด “กัญชง” เริ่มบุ๊กรายได้ Q4/64
RBF วิ่งฉิว 5% แตะ 22.80 บาท หลัง อย.อนุญาตปลูก-สกัด “กัญชง” คาดเริ่มรับรู้รายได้ตั้งแต่ Q4 นี้
13 ก.ค. 2564

ผู้สื่อข่าวรายงานว่า ราคาหุ้น บริษัท อาร์ แอนด์ บี ฟู้ด ซัพพลาย จำกัด (มหาชน) หรือ RBF ณ เวลา 14.30 น. อยู่ที่ระดับ 22.80 บาท บวก 1.10 บาท หรือ 5.07% สูงสุดที่ระดับ 23 บาท ต่ำสุดที่ระดับ 21.80 บาท ด้วยมูลค่าการซื้อขาย 238.13 ล้านบาท

โดยราคาหุ้น RBF ปรับตัวเพิ่มขึ้นวันนี้ รับข่าว  สำนักงานคณะกรรมการอาหารและยา (อย.) ออกใบอนุญาตผลิต (ปลูก) ยาเสพติดให้โทษในประเภท 5 เฉพาะกัญชง เลขที่ใบอนุญาตชม9/2564(ป) ชม10/2564(ป) ชม11/2564(ป) โดยให้ไว้แก่ RBF เพื่อประโยชน์ในเชิงพาณิชย์ หรือ อุตสาหกรรม ทำให้บริษัทจะสามารถปลูกพืชกัญชงตามคำสั่งซื้อของลูกค้าโดยผลผลิตจากการเพาะปลูกจะนำส่งเข้าโรงสกัด CBD-THC นำส่งเข้าโรงสกัดน้ำมันเมล็ดกัญชงและแปรรูปโดยกรรมวิธีอื่นๆ เพื่อจัดจำหน่ายให้แก่ผู้ผลิตผลิตภัณฑ์อาหาร เครื่องดื่ม เครื่องสำอาง สมุนไพร อาหารเสริม และสินค้าอื่นๆ ภายใต้ข้อกำหนดตามที่ อย.อนุญาตสู่ตลาดในประเทศและตลาดต่างประเทศ คาดว่าจะเริ่มมีรายได้เชิงพาณิชย์ในไตรมาส 4/64
รวมถึงออกใบอนุญาตสกัดน้ำมันจากเมล็ดกัญชง โดยสลักหลังเพิ่มประเภทอาหารในใบอนุญาตผลิตอาหาร เลขที่ 50-2-06745 โดยให้ไว้แก่ บริษัท พรีเมี่ยม ฟู้ดส์ จำกัด ซึ่งได้เพิ่มเติมอาหารควบคุมเฉพาะ ได้แก่ เมล็ดกัญชง น้ำมันจากเมล็ดกัญชง โปรตีนจากเมล็ดกัญชง และผลิตภัญฑ์อาหารที่มีส่วนประกอบของเมล็ดกัญชง น้ำมันจากเมล็ดกัญชง หรือโปรตีนจากเมล็ดกัญชง (เฉพาะน้ำมันจากเมล็ดกัญชง) ที่ขึ้นทะเบียนอาหารไว้ ทำให้บริษัทย่อยสามารถสกัดน้ำมันจากเมล็ดกัญชง โดยนำผลผลิตที่ได้ไปใช้ในผลิตภัณฑ์อาหาร เครื่องดื่ม เครื่องสำอาง สมุนไพร อาหารเสริม และสินค้าอื่น ๆ ภายใต้ข้อกำหนดของ อย. ออกสู่ตลาดในประเทศและตลาดต่างประเทศ คาดว่าจะเริ่มมีรายได้เชิงพาณิชย์ในไตรมาส 4/64